Այսպիսով, զբոսաշրջային ոլորտում Ռուսաստանի սահմանած պատժամիջոցները հասան իրենց նպատակին՝ խստապես հարվածելով թուրք հյուրանոցատերերի, զբոսաշրջային ոլորտի աշխատակիցների գրպանին, ինչը ռուսական կողմի հաշվարկներով պետք է դժգոհություն հարուցեր իշխանությունների հանդեպ և ճնշումների տեղիք տար։ Նույնը ռուսական վիզա ստանալու խնդրի մասին զգալի վերապահումով պետք է ասել Թուրքիայից Ռուսաստան այցելողների համար, քանի որ նրանց թիվն անհամեմատ քիչ է։ 2016թ. հոկտեմբերի վերջին Թուրքիայի հյուրանոցների ֆեդերացիայի (TÜROFED) փոխնախագահ Մեհմեթ Իշլերը հայտարարեց, որ 2016թ. կորսված տարի կարելի է համարել Թուրքիայի զբոսաշրջային ոլորտի համար (Թուրքիան տարվա առաջին 9 ամսում կորցրել է 8.6 մլն զբոսաշրջիկ), սակայն 2017թ. զբոսաշրջային ճգնաժամը կարող է էլ ավելի ծանր լինել Թուրքիայում (չնայած նրան, որ արդեն վերսկսվել են Ռուսաստանից չարտերային չվերթները)[36]։